text: [{"text_idx": "#000004", "text": "Bulig sa Pagtuon sa Biblia"}, {"text_idx": "#000005", "text": "Gindrama nga Pagbasa sa Biblia"}, {"text_idx": "#000007", "text": "Parte sa mga Saksi ni Jehova"}, {"text_idx": "#000010", "text": "Ang mga Judiyo bala nga nagkadto sa Jerusalem sang Pentecostes 33 C.E. halin gid \u201csa tanan nga pungsod\u201d?"}, {"text_idx": "#000012", "text": "Bilang suporta sa rekord sang Biblia sa Binuhatan 2:5-11, ang Judiyo nga manunulat sadto nga si Philo naglaragway sa iya sinulatan parte sa madamo nga tawo nga nagkadto sa Jerusalem sang Pentecostes 33 C.E."}, {"text_idx": "#000013", "text": "Tuhoy sa mga nagakadto sa Jerusalem, si Philo nagsulat: \u201cNag-abot ang indi maisip nga mga tawo halin sa indi maisip nga mga siudad, ang pila naglakbay, ang iban nagpanakayon, halin sa sidlangan kag katundan kag aminhan kag bagatnan, sa kada kapiestahan.\u201d Ginkutlo man niya ang sulat nga ginpadala ni Agripa I, ang apo ni Herodes nga Daku, sa emperador sang Roma nga si Caligula. Sa sini, nagsiling si Agripa parte sa Jerusalem: \u201cAng Balaan nga Siudad . . . amo ang kapital indi lang sang isa ka pungsod sang Judaea kundi sang kalabanan man nga pungsod, bangod sang grupo sang mga tawo nga ginapadala sini sa kaingod nga mga pungsod.\u201d"}, {"text_idx": "#000014", "text": "Ginlista ni Agripa ang mga lugar nga may komunidad sang mga Judiyo, lakip ang malayo nga mga lugar sa Mesopotamia, North Africa, Asia Minor, Gresya, kag mga isla sa Mediteraneo. \u201cBisan pa ini nga sulat wala nagsambit sing espesipiko parte sa paglakbay pakadto sa Jerusalem,\u201d siling sang iskolar nga si Joachim Jeremias, \u201cmahangpan na ini, bangod ginapatuman sa tanan nga adulto nga Judiyo nga magkadto didto.\u201d\u2014Deuteronomio 16:16."}, {"text_idx": "#000015", "text": "Diin nagdayon ang linibo nga nagkadto sa Jerusalem para sa Judiyo nga mga kapiestahan?"}, {"text_idx": "#000016", "text": "Kagulub-an sang palaliguan sa Jerusalem"}, {"text_idx": "#000017", "text": "Tatlo ka kapiestahan ang ginahiwat kada tuig sa Jerusalem\u2014Paskua, Pentecostes, kag Kapiestahan sang mga Payagpayag. Sang unang siglo, linibo ang nagkadto sa Jerusalem para sa sina nga mga kapiestahan halin sa bilog nga Israel kag halin sa tanan nga pungsod diin may mga Judiyo nga nagaistar. (Lucas 2:41, 42; Binuhatan 2:1, 5-11) Ini nga mga tawo dapat may dalayunan."}, {"text_idx": "#000018", "text": "Ang pila nagadayon sa ila mga abyan; ang iban sa may bayad nga mga dalayunan. Madamo ang nagahimo sing tolda sa sulod kag sa palibot sang mga pader sang siudad. Sa katapusan nga pagtener ni Jesus sa Jerusalem, nagdayon sia sa malapit nga siudad sang Betania.\u2014Mateo 21:17."}, {"text_idx": "#000019", "text": "Nasapwan malapit sa templo ang pila ka tinukod nga may madamo nga palaliguan. Ini nga mga tinukod ginapatihan nga mga dalayunan sang mga nagalakbay kag diri sila nagapaninlo antes magsulod sa templo. Ang isa ka inskripsion nga nakita sa isa sa sini nga mga tinukod nagapakita nga si Theodotus, isa ka saserdote kag lider sang sinagoga diri, \u201cnagtukod sang sinagoga agod basahan sang Torah kag . . . dugang pa, sang dalayunan, kag mga kuarto, kag instalasyon sang tubig para sa nagadayon nga mga estranghero.\u201d"}, {"text_idx": "#000020", "text": "Ngaa nagahatag sang dote ang mga Israelinhon sang una?"}, {"text_idx": "#000021", "text": "Paano nakabenepisyo ang mga Israelinhon kay pareho nga puede ihalad ang tukmo kag ang pating?"}, {"text_idx": "#000022", "text": "Magluwas sa ginasiling sang Biblia, ano pa ang ebidensia nga nangin ulipon gid ang mga Israelinhon sa Egipto?"}, {"text_idx": "#000023", "text": "Ano ang responsibilidad sang mga tulugyanan sang panahon sang Biblia?"}, {"text_idx": "#000024", "text": "Paano ang mga tawo sang una makabiyahe paagi sa barko?"}]